রন উইজলি
রোনাল্ড বিলিয়াস "রন" উইজলি () হল জে. কে. রাউলিংয়ের "হ্যারি পটার" উপন্যাস সিরিজের একটি কাল্পনিক চরিত্র। সে এই সিরিজের অন্যতম প্রধান চরিত্র। রনকে প্রথম দেখা যায় সিরিজের প্রথম অংশে "হ্যারি পটার অ্যান্ড দ্য ফিলোসফার্স স্টোন (১৯৯৭)" বইতে। হ্যারি পটার ও হারমায়োনি গ্রেঞ্জার এর বন্ধু হিসেবে। সে "উইজলি" নামে একটি পিউর ব্লাড পরিবারের সদস্য। হ্যারি ও হারমায়োনির মত সেও গ্রিফিন্ডর হাউজের সদস্য। ব্রিটিশ অভিনেতা রুপার্ট গ্রিন্ট "হ্যারি পটার" চলচ্চিত্রে রনের ভূমিকায় অভিনয় করেছে।
অ্যালবাস ডাম্বলডোর
"হ্যারি পটার অ্যান্ড দ্য গবলেট অফ ফায়ার" উপন্যাসে ডাম্বলডোর ট্রাইউইজার্ড টুর্নামেন্ট সম্পর্কে সকলকে অবহিত করেন। তিনি এই প্রতিযোগিতার বিচারকের পদটিও অলংকৃত করেন। গবলেট অফ ফায়ার থেকে হ্যারির নাম বেরিয়ে এলে ডাম্বলডোর রেগে না গিয়ে শান্তভাবেই হ্যারিকে জিজ্ঞাসা করেন সে নিজে অথবা কোনো বড়ো ছাত্রকে দিয়ে তার নাম গবলেটে প্রদান করেছিল কিনা। হ্যারি উত্তরে জানায় যে সে সেরকম কিছুই করেনি। ডাম্বলডোর তাকে বিশ্বাস করেন। উপন্যাসের শেষে ভল্ডেমর্টের মুখোমুখি হওয়া হ্যারি সেডরিক ডিগরির মৃতদেহটি জড়িয়ে ধরে ফিরে এলে ডাম্বলডোরের ভয়ের কারণটি বোঝা যায়। অ্যালাস্টার মুডি (প্রকৃতপক্ষে পলিজ্যুস পোশন ব্যবহার করা বার্টি ক্রাউচ জুনিয়র) হ্যারিকে ডাম্বলডোরের কাছ থেকে বিচ্ছিন্ন করে দুর্গের মধ্যে তাঁর অফিসে নিয়ে যান। ডাম্বলডোরের তৎক্ষণাৎ সন্দেহ হয়। তিনি মিনার্ভা ম্যাকগোনাগল ও সেভেরাস স্নেইপকে নিয়ে হ্যারিকে উদ্ধার করতে উপস্থিত হন। ক্রাউচকে জেরা করে তিনি প্রকৃত ঘটনা জানতে পারেন। এরপর ডাম্বলডোর হ্যারির কাছ থেকে ভল্ডেমর্টের প্রত্যাবর্তনের প্রত্যক্ষ বিবরণ শোনেন। কয়েক ঘণ্টা পর হ্যারি ঘুম থেকে জেগে উঠে শোনে যে উইং-এ জাদুমন্ত্রী কর্নেলিয়াস ফাজের সঙ্গে ম্যাকগোনাগল ও ডাম্বলডোরের তর্কবিতর্ক চলছে। ডাম্বলডোর ও ফাজের মধ্যে মতানৈক্য হয় এবং ফাজ ভল্ডেমর্টের প্রত্যাবর্তনের কথা সম্পূর্ণ অস্বীকার করেন।